陪同年吳沖卿登宿州北樓望梁楚之郊訪古建中作是詩
作者：司馬光
朝代：宋

paragraphs: 大禹息洪潦，畫野經九州。
波沈露羣山，嶷嶷相嬰鉤。
漩洄澹兹土，平敞誠寡仇。
乘高極回望，坦坦無陵丘。
先王崇皡濟，建祀邦諸侯。
玉帛從會同，赴告書春秋。
六雄方逐鹿，爲嬴弱姬周。
兹爲會戰場，蹀血無時休。
漢錯削七國，禍生東南陬。
亞夫閉高壁，坐折彊吳謀。
典午倒太阿，闢戶延旃裘。
淮泗漫腥羶，房心掩旄頭。
人移煙火絕，榛茂豺狼遊。
唐綱日寖衰，盗起如螟蟊。
相攜聚萑蒲，袒臂提鉏耰。
蟠薄數千里，焚劫無餘留。
聖朝定多壘，劍戟包貔貅。
蓁蓁荆棘林，膴膴良田疇。
耒耜趣時雨，黍稷豐歲秋。
昔爲車騎利，今睹桑麻收。
我來宦東土，莨菪乘春流。
行行次符離，固爲親交留。
樽罍且爲樂，攜手登高樓。
是時新雨餘，風日方和柔。
雲鮮亂花薄，波綠迷芳洲。
羃羃游絲轉，衮衮野陽浮。
調篁語雙鸝，飜雪矯群鷗。
愛兹登臨美，況復依良儔。
聊適笑言樂，盡忘羈旅憂。
翔陽何冉冉，漸與西山遒。
驛程前有期，戀此當何由。
分首下岧嶤，悵然登暮舟。